Χαμένα όνειρα (ταινία, 1961)

Το Χαμένα όνειρα είναι μια ελληνική δραματική ταινία του 1961, σε σκηνοθεσία Αλέκου Σακελλάριου. Ο Σακελλάριος έγραψε και το σενάριο, το οποίο βασίστηκε στο θεατρικό έργο "Η μεγάλη παρένθεσις", γραμμένο από τον ίδιο τον Σακελλάριο, αλλά και τον Χρήστο Γιαννακόπουλο. Η παραγωγή ανήκει στη Φίνος Φιλμ, και πρωταγωνιστούν οι Δημήτρης Παπαμιχαήλ και Αντιγόνη Βαλάκου.

 Πλοκή  
Ένας φιλόδοξος νέος, ο Κώστας Λαμπίρης αναλαμβάνει εργασία σε αντιπροσωπεία εργοστασίου κλωστικών όπου διευθύνει ο Απόστολος Λιναρδής. Σκοπός του Κώστα είναι να γίνει επιτυχημένος συγγραφέας και τη δουλειά στο γραφείο την βλέπει μόνο ως προσωρινή κατάσταση γι' αυτό και παρά τις παραινέσεις του Αρτέμη, του παλιού υπαλλήλου του γραφείου, δεν δείχνει ενδιαφέρον. Λίγο μετά έρχεται στο γραφείο για δουλειά και η Λίζα Ζέριγκα κόρη γνωστής πλην όμως παρηκμασμένης μεγαλοαστικής οικογένειας. Και αυτή έρχεται μόνο για προσωρινά καθώς προσβλέπει σε έναν πλούσιο γάμο, ούσα αρραβωνιασμένη με τον γιο του εφοπλιστή Βάρδα, Βασίλη . Τα πράγματα όμως δεν θα ευοδωθούν. Το βιβλίο του Κώστα θα αγνοηθεί και ο Βασίλης θα φύγει από τη ζωή της Λίζας. Και τα χρόνια θα περάσουν.

Νέες ελπίδες ωστόσο θα γεννηθούν και για τους δυο. Ο Κώστας ελπίζει να φύγει για τη Νιγηρία στηριζόμενος στις υποσχέσεις ενός γνωστού του, κάποιου Μπάρκα. Η Λίζα πάλι θα γνωρίσει έναν αξιόλογο γείτονα μηχανικό ονόματι Νασούλα που θα της προτείνει γάμο και θα δεχτεί. Κι ενώ και για τους δυο δείχνει να τους ευνοεί η τύχη τα πράγματα θα στραβώσουν και πάλι. Οι υποσχέσεις του Μπάρκα θα αποδειχθούν ανυπόστατες ενώ και ο Νασούλας θα προσβληθεί από μετεγχειρητικές επιπλοκές και θα πεθάνει. Απογοητευμένοι οι δύο ήρωες θα κοιτάξουν το μέλλον τους κατάματα και θα πάρουν τη μόνη απόφαση που τους απομένει. Να ενώσουν τις ζωές τους.

 Διανομή ρόλων 

 Δημήτρης Παπαμιχαήλ - Κώστας Λαμπίρης
 Αντιγόνη Βαλάκου - Λίζα Ζέριγκα
 Λαυρέντης Διανέλλος - Αρτέμης
 Γιώργος Δαμασιώτης - Απόστολος Λιναρδής
 Αθηνά Μιχαηλίδου - κυρία Ζέριγκα, μητέρα Λίζας
 Θανάσης Βέγγος - Βαγγέλης, καφετζής
 Νίκη Λινάρδου - Φωφώ
 Γιώργος Δάνης - μηχανικός Νασούλας
 Γιώργος Λευτεριώτης - Βασίλης Βάρδας
 Τζόλυ Γαρμπή - Σταμάτα, οικονόμος
 Γιώργος Βελέντζας - ρεσεψιονίστ ξενοδοχείου
 Μαργαρίτα Αθανασίου - Ελένη

 Παραγωγή 
Ως θεατρικό, το έργο είχε ανέβει στο θέατρο Κοτοπούλη από τον θίασο του Δημήτρη Μυράτ με τον ίδιο στον πρωταγωνιστικό ρόλο, τον Μίμη Φωτόπουλο, τον Ντίνο Ηλιόπουλο και τον Χρήστο Τσαγανέα. 

Η μουσική είναι γραμμένη από τον Μάνο Χατζιδάκι. Μεταξύ άλλων, ακούγεται και το γνωστό "Βαλς των χαμένων ονείρων". 

Μεταξύ άλλων περιοχών, περιέχονται πλάνα από το ξενοδοχείο Καστρί στη Νέα Ερυθραία και από διάφορα σημεία στο κέντρο της Αθήνας, όπως το κτήριο στη συμβολή των οδών Πατρώου και Μητροπόλεως (που παρουσιάζεται ως η επιχείρηση όπου εργάζονται οι πρωταγωνιστές).  

Η ταινία προβλήθηκε για πρώτη φορά στις κινηματογραφικές αίθουσες στις 11 Μαρτίου 1961. Κόβοντας 61.469 εισιτήρια, κατατάχθηκε στην 8η θέση ανάμεσα σε 58 ταινίες της ίδιας σεζόν. 

 Παραπομπές 

 Βιβλιογραφικές πηγές 
Ιάσων Τριανταφυλλίδης, Ταινίες για φίλημα: ένα αφιέρωμα στον Φιλοποίμενα Φίνο και τις ταινίες του, εκδ. Εξάντας, Αθήνα, 2000, σελ. 97

Εξωτερικοί σύνδεσμοι



Κατηγορία:Ελληνικές ταινίες της δεκαετίας 1960
Κατηγορία:Ταινίες του 1961
Κατηγορία:Ελληνόφωνες ταινίες
Κατηγορία:Ελληνικές ασπρόμαυρες ταινίες
Κατηγορία:Ελληνικές δραματικές ταινίες
Κατηγορία:Ταινίες σε σκηνοθεσία Αλέκου Σακελλάριου
Κατηγορία:Ταινίες σε σενάριο Αλέκου Σακελλάριου
Κατηγορία:Ταινίες βασισμένες σε θεατρικά έργα
Κατηγορία:Ταινίες με μουσική σύνθεση Μάνου Χατζιδάκι
Κατηγορία:Ταινίες γυρισμένες στην Ελλάδα
Κατηγορία:Ταινίες παραγωγής Φίνος Φιλμ
Κατηγορία:Ταινίες παραγωγής Δαμασκηνός - Μιχαηλίδης